b'\n_START_ARTICLE_\nTrampe (sykkelheis)\n_START_SECTION_\nHistorie\n_START_PARAGRAPH_\nPrototypen ble oppfunnet og bygd av Jarle Wanvik i 1993. Heisen ble offisielt \xc3\xa5pnet 18. august samme \xc3\xa5r i Brubakken p\xc3\xa5 Bakklandet i Trondheim. I 2010 ble den imidlertid stengt av sikkerhetsgrunner og p\xc3\xa5 grunn av slitasje. Trampe ble deretter demontert i 2012, f\xc3\xb8r en ny og forbedret s\xc3\xa5 dagens lys 1. juni 2013 til en pris av 6,5 millioner kroner, finansiert av Milj\xc3\xb8pakken. Trampe er  n\xc3\xa5 gratis \xc3\xa5 bruke. Den nye versjonen ble produsert av det franske firmaet Skirail der sykkelheisen markedsf\xc3\xb8res under varemerket CycloCable etter at Jarle Wanvik i 2008 inngikk et samarbeid med den franske Poma-gruppen.\n_START_SECTION_\nBruk\n_START_PARAGRAPH_\nVed bruk settes h\xc3\xb8yre fot p\xc3\xa5 startpunktet (venstre fot forblir p\xc3\xa5 sykkelpedalen), og startknappen trykkes inn. Heisen har to hastigheter; \xc3\xa9n for nybegynnere og \xc3\xa9n for erfarne brukere. Etter f\xc3\xa5 sekunder dyttes brukeren forover p\xc3\xa5 en fotplate som kommer frem. En vanlig feil blant turister og f\xc3\xb8rstegangsbrukere har v\xc3\xa6rt at de ikke holder h\xc3\xb8yre ben utstrakt og b\xc3\xb8yer seg forover. Dette gj\xc3\xb8r det vanskelig \xc3\xa5 holde balansen og kan f\xc3\xb8re til at de faller av. Dersom noen faller av, vil den fj\xc3\xa6rbelastede fotplaten forsvinne under bakken.'